A BIZOTTSÁG EK HATÁROZATA
(2005. október 17.)
a tagállamok baromfik és vadon élő madarak madárinfluenza-fertőzöttségére vonatkozó 2005-ös felmérési programjai végrehajtásának jóváhagyásáról és az e programok végrehajtását szolgáló közösségi pénzügyi hozzájáruláshoz szükséges jelentési és támogathatósági szabályok meghatározásáról
(az értesítés a C(2005) 3920 számú dokumentummal történt)
(EGT vonatkozású szöveg)
(2005/732/EK)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel az állat-egészségügyi kiadásokról szóló, 1990. június 26-i 90/424/EGK tanácsi határozatra (1) és különösen annak 20. cikkére,
mivel:
(1)
A 90/424/EGK határozat rendelkezik a Közösség pénzügyi hozzájárulásáról a Közösség állat-egészségügyre vonatkozó jogszabályainak továbbfejlesztéséhez, valamint az állat-egészségügyi oktatáshoz és képzéshez szükséges műszaki és tudományos intézkedések megtételé érdekében.
(2)
A baromfi és a vadon élő madarak madárinfluenzájára vonatkozó tagállami felügyeleti programok végrehajtásáról szóló, 2005. június 21-i 2005/464/EK bizottsági határozat (2) rendelkezik az ilyen felmérések 2005-ben és 2006 elején történő végrehajtásáról, amennyiben a Bizottság jóváhagyja a felmérési programokat. Az ilyen felmérések célja a baromfiállományban jelen lévő fertőzések megállapítása, amely a jelenlegi jogszabályok felülvizsgálatához vezethet és hozzájárulhat a vadvilágból az állatokra és az emberekre leselkedő esetleges veszélyek felismeréséhez.
(3)
A tagállamok által benyújtott programokat az említett határozattal összhangban megvizsgálta a Bizottság.
(4)
Azonban az influenzahelyzet legutóbbi, ázsiai alakulása következtében a 2005. augusztus 25-ére és 2005. szeptember 6-ára összehívott szakértői csoport arra a következtetésre jutott, hogy a Közép- és Nyugat-Ázsiából érkező madárfajok vonulási útvonalára vonatkozó jelenlegi ismereteket figyelembe véve helyénvaló fejleszteni a felügyeletet a vadon élő madarak, az élő vagy elejtett madarak esetében, valamint a passzív felügyeletet az elhullott vadon élő madarak esetében. A szakértői csoport különösen ajánlotta a 2005/2006-ra már tervezett felügyeleti programok fokozását a vonulási útvonal mentén azon vonuló vízimadarakból történő mintavétel növelésével, amelyek esetében a betegség behurcolásának veszélye fennállhat. A 2005/464/EK határozatot ezért a 2005/726/EK határozat módosította.
(5)
A Bizottság a benyújtott programokat a módosított 2005/464/EK határozatban meghatározott feltételeknek megfelelőnek ítélte meg. Ezért ezeket a programokat jóvá kell hagyni.
(6)
Mivel e programok fontosak az állategészségügy és a közegészségügy területén fennálló közösségi célkitűzések eléréséhez, helyénvaló a közösségi pénzügyi hozzájárulást az érintett tagállamoknál az e határozatban említett intézkedések során felmerült kiadások 50 %-ában megállapítani, az egyes programokra vonatkozó maximális összeghatár figyelembevétele mellett.
(7)
A jóváhagyandó programokhoz kapcsolódó, 2005. július 1-je óta felmerült kiadásokat is közösségi társfinanszírozásra jogosultnak kell tekinteni.
(8)
Továbbá helyénvaló szabályokat megállapítani a felmérések eredményeinek jelentésére, valamint azon költségek támogathatóságára, amelyeket a program végrehajtása során a tagállamoknál felmerült költségekhez való közösségi pénzügyi hozzájárulásra vonatkozó kérelmek tartalmaznak.
(9)
Az ebben a határozatban foglalt intézkedések összhangban vannak az Élelmiszerlánc- és Állat-egészségügyi Állandó Bizottság véleményével,
ELFOGADTA EZT A HATÁROZATOT:
1. cikk
Az I. mellékletben felsorolt tagállami programokat („a programok”) az adott mellékletben meghatározott időtartamra a Bizottság jóváhagyja.
2. cikk
A tagállamok a baromfik és a vadon élő madarak madárinfluenzájára vonatkozó felméréseket a programokkal összhangban végzik.
3. cikk
A mintaelemzés költségeihez való közösségi pénzügyi hozzájárulást az egyes tagállamok számára az I. mellékletben meghatározott maximális összegig kell folyósítani.
A hozzájárulás feltétele, hogy a tagállam eleget tesz a következőknek:
a)
hatályba lépteti a programjának végrehajtásához szükséges törvényi, rendeleti és közigazgatási rendelkezéseket;
b)
legkésőbb 2006. március 31-ig továbbít egy, a madárinfluenzáról szóló zárójelentést a Bizottságnak és a közösségi referencialaboratóriumnak a program technikai végrehajtásáról és a kapott eredményekről, a II., III., IV. és V. mellékletekben meghatározott jelentésmodelleknek megfelelően;
c)
csatolja a Bizottságnak az arra vonatkozó bizonyítékot, hogy a költségek a program esetében jóváhagyott időszak alatt merültek fel;
d)
eredményesen végrehajtja a programot; különösen az illetékes hatóságnak kell biztosítania azt, hogy a megfelelő mintavétel megtörténik.
4. cikk
A programok keretében végzett vizsgálatok tagállamok számára megtérítendő költségeinek maximális összegei nem haladhatják meg a következőket:
a)
:
ELISA vizsgálat
:
1 euró vizsgálatonként;
b)
:
agargél-immundiffúziós próba
:
0,6 euró vizsgálatonként;
c)
:
H5/H7 altípusok HI-próba
:
4 euró vizsgálatonként;
d)
:
vírusizolációs próba
:
30 euró vizsgálatonként;
e)
:
PCR vizsgálat
:
10 euró vizsgálatonként;
5. cikk
A 90/424/EGK határozattal összhangban az „n” hónapban nemzeti valutában a tagállamok által benyújtott kérelmek esetében az „n+1” hónap 10. napján érvényes vagy azt a napot megelőző első olyan napon érvényes átváltási árfolyamot veszik alapul, amelyen az átváltási árfolyam rendelkezésre áll.
6. cikk
Ennek a határozatnak a tagállamok a címzettjei.
Kelt Brüsszelben, 2005. október 17-én.